Ons opponente speel in ons hande | Maroela Media
Die Britse komediant, akteur en politieke kommentator Stephen Fry het die afgelope week die debat oor politieke korrektheid met 'n skaakspel vergelyk. Die beste skuif in skaak, verduidelik hy, is die skuif wat jou opponent die minste wil hê jy moet speel. Dit herinner natuurlik aan die histeriese reaksie deur sekere persone in die media-elite oor AfriForum se onlangse skakeltoer na die VSA om steun teen plaasmoorde en vir die beskerming van eiendomsreg te werf.
En is dit nie 'n skaakspel nie! AfriForum is met boodskappe van steun oorval. My skatting was dat ons meer as 10 000 ondersteunende boodskappe ontvang het. Ek dink nou dat daardie syfer dalk té konserwatief was.
Aan die ander kant was daar sekere persone in die media en die akademie wat daarop uit was om AfriForum om elke hoek en draai aan te val en te diskrediteer. 'n Paar van hulle was só desperaat dat hulle bereid was om hul eie joernalistieke integriteit in gevaar te stel deur sommer blatant die teenoorgestelde te skryf as wat ons gesê of gedoen het. Die meeste van dié aanvalle was egter strooipoppe wat opgestel is om AfriForum te diskrediteer deur gedrag of uitsprake aan AfriForum toe te dig wat nooit gedoen of gesê is nie.
Dit is moeilik om vas te stel wie die kompetisie gewen het. Miskien is dit Wits-universiteit se Adam Habib wat my en Kallie Kriel met Adolf Hitler en Idi Amin probeer vergelyk het.
Miskien was dit Netwerk24 vir wie ek gesê het dat ek in besit van 'n bandopname is waarop daar sekere bewerings oor Julius Malema gemaak word – waarná hulle geskryf het dat ek geen bewyse het nie en slegs gerugte gehoor het.
Miskien is dit Pieter du Toit wat op Huffington Post beweer dat ek op Fox News gejok het deur aan te voer dat daar reeds 'n besluit geneem is dat die Grondwet verander sal word – terwyl hy egter in die einste artikel toegee dat ek self gesê het dat die goeie nuus is dat daar nog 'n proses is wat gevolg moet word.
Miskien is dit Eusebius McKaiser, aan wie 'n genuanseerde standpunt oor apartheid deur Kallie Kriel oorgedra is – en wat toe daardie standpunt geheel en al van konteks gestroop en 'n valse bewering die wêreld ingestuur het.
Miskien is dit een van 'n lang reeks joernaliste en kommentators wat AfriForum aanval op grond van ons beweerde standpunt oor volksmoord, slegs om later ontbloot te word omdat hulle nie eens geweet het wat ons standpunt is nie.
Miskien is dit Max du Preez, wat aanvoer dat AfriForum plaasmoorde oordryf, maar dan skryf dat ons moet onthou dat 81 joernaliste verlede jaar wêreldwyd vermoor is, terwyl daar slegs in Suid-Afrika in dieselfde tyd 84 plaasmoorde was.
Wie die grootste sondaar is, maak seker nie saak nie. Ons ervaring en die terugvoering wat ons van die publiek kry, is duidelike bewys dat hierdie aanvalle deur 'n klein groep individue (van wie baie met mekaar bevriend is) nie 'n impak op ons steun het nie. Trouens, AfriForum ervaar tans groter steun as ooit in sy geskiedenis – binne én buite Suid-Afrika. Wat wel duidelik blyk, is dat daar onder die gemeenskap 'n ernstige verharding teenoor die media aan die ontwikkel is.
Ons moet aanhou om erkenning te gee aan die media en aan die kardinale rol wat die media speel om politici en organisasies (AfriForum inkluis) tot verantwoording te roep. Die media is in 'n posisie om vrae te vra en te konfronteer waar die gewone lid van die publiek nie kan nie. Hierdie funksie – en die beginsel van spraakvryheid – moet gekoester en beskerm word.
Dit blyk egter dat sekere individue só gretig is om AfriForum by te kom, dat hulle bereid is om hul tot bedrieglike verslaggewing te wend om dit te doen. Dit laat 'n kommerwekkende rooi lig aangaan.
Winston Churchill het opgemerk dat jy nooit jou bestemming sal bereik as jy elke keer stop om klippe na elke blaffende hond te gooi nie. As ons toelaat dat hierdie aanvalle ons van stryk sal bring deur in 'n eindelose debat met sekere persone in die media verstrengel te raak, sal ons nooit ons bestemming bereik nie. Aan die ander kant kan ons nie die valse bewerings ignoreer nie.
Ons strategie is dus: Ons gaan voort om AfriForum se standpunt onomwonde te stel, veral wanneer ons vir kommentaar genader word. Ons sal egter nie op elke bedrieglike nuusberig reageer nie. Daarvoor vra ons die publiek se hulp. Jy kan help deur AfriForum se standpunt te meet aan wat AfriForum self sê, eerder as om jou te berus op die wyse hoe dit in die media (her)verwoord word. Indien dit bedrieglik oorgedra word, kan jy dit uitwys – sonder om die morele hoë grond te verloor, natuurlik.
Stephen Frey se opmerking oor skaak hang egter oor die hele skouspel. Daar is sekere standpunte wat AfriForum al gestel het wat inderdaad gekritiseer kan word en waaroor daar inderdaad debat gevoer kan word. Die skuif wat ons nie wil hê ons opponente moet speel nie, is om uit te wys wanneer ons feite en ons navorsing verkeerd is. Dit is vir ons van kardinale belang om seker te maak dat ons argumente te alle tye op konserwatiewe, bewysbare feite geskoei is. Ons opponente se skuif speel egter, ironies genoeg, in ons hande. Al waarin hulle slaag wanneer hulle AfriForum op bedrieglike wyse kritiseer, is om hulself en hul eie geloofwaardigheid te diskrediteer. En eendag, wanneer ons wel in die strik sou trap, sal niemand hulle meer glo wanneer hulle dit uitwys nie. En dit is nie eers in ons eie belang nie.
Wat sê die ou spreekwoord? Wanneer jy iemand genoeg tou gee, sal hy homself hang. Los maar die Afrikanerhaters uit sodat hulle kan aangaan met hul verdraaide waarhede. Al hoe minder mense glo in die twak wat hulle kwytraak.
Ongelukkig was daar nog nooit 'n skaaktoernooi in die wereld se geskiedenis om die oorlewing van volkere te besleg nie… of was daar nie dalk een voor 1994 nie, maar toe gee De Klerk boedel oor…. aspris… en nou wil dieselfde opponente he ons moet dit weer doen en speel die fyn spel van woedende oogkontak, duistere glimlaggies en swaaiende heupe sodat die Afrikaners weer teen mekaar draai en mekaar uitlewer… sonder een slim skuif of knipoog na die toeskouers.
Jul doen uitstekende werk. Ons staan agter jul. Ek glo ook jul sal fyn trap met die wat lokvalle vir jul stel en die wat woede uit jul wil bring.
Die berig hierbo laat my dink: Tydens die stryd tussen die destydse NP en HNP het die oorheersende NP en die linkse pers ook baie onwaarhede en verdraaide stellings van Mnr Jaap Marais en die HNP gepubliseer. Maar een ding wat jy van Mnr. Jaap Marais kon sê, as hy op die verhoog geklim het, het hy altyd `n tassie by hom gehad en dié langs die kateder neergesit. En alles wat hy tydens sy toespraak gesê het se bewyse was in daardie tassie langs die kateder. So Afriforum, doen so voort en hou al die bewyse in julle tassie… Lees meer »
Stem saam. Hanteer die saak soos 'n hofsaak. Sonder konkrete bewyse of genoeg akkrediteerde verklarings, val die saak deur die mat. Do zo voort Afriforum.